‘บสส.’คัด ทรัพย์สินดี ขายราคาถูก
บสส.ตรึงราคาขายเอ็นพีเอ คัดทรัพย์ทำเลทองมาประมูลขาย ตั้งเป้าหมายขาย 4,000 ล้าน
17 พ.ค. 2559

บสส.ตรึงราคาขายเอ็นพีเอ คัดทรัพย์ทำเลทองมาประมูลขาย ตั้งเป้าหมายขาย 4,000 ล้าน
นายนิยต มาศะวิสุทธิ์ รองกรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยว่า บริษัทยังคงตรึงราคาขายสินทรัพย์รอการขาย (เอ็นพีเอ) ถึงแม้ว่าในช่วงต้นปีกรมธนารักษ์มีการปรับราคาประเมินที่ดินใหม่ ดังนั้นจึงเป็นโอกาสของผู้ที่สนใจเข้ามาซื้อเอ็นพีเอ รวมทั้งได้จัดโปรโมชั่นฟรีค่าธรรมเนียมการโอน โดยปีนี้บริษัทตั้งเป้าหมายขายเอ็นพีเอประมาณ 4,000 ล้านบาท จากปัจจุบันที่มีเอ็นพีเอทั้งหมดประมาณ 2 หมื่นล้านบาท มีสินเชื่อที่ไม่ก่อให้เกิดรายได้ (เอ็นพีแอล) ประมาณ 3.9 แสนล้านบาท
สำหรับกลยุทธ์การบริหารเอ็นพีเอครึ่งปีหลัง ได้คัดสินทรัพย์เด่นๆ ออกมาประมูล 4 ครั้งในเดือน มิ.ย. ส.ค. ต.ค. และ พ.ย. 2559 โดยเฉพาะในวันที่ 3 มิ.ย.นี้ ได้คัดทรัพย์จำนวน 200 รายการ มูลค่ากว่า 3,000 ล้านบาท ออกมาประมูล โดยตั้งเป้าหมายยอดขายประมาณ 2,000ล้านบาท โดยมีสินทรัพย์ไฮไลต์ เช่น โรงแรม 3 แห่ง ที่ จ.ระนอง แม่ฮ่องสอน และนครราชสีมา โรงพยาบาล 3 แห่งคือ จ.อุตรดิตถ์ บุรีรัมย์ และสุรินทร์ และที่ดินเปล่าผืนใหญ่ 143 ไร่ ใกล้มหาวิทยาลัยอัสสัมชัญ บางนา ราคาขั้นต้น 1,267 ล้านบาท
อย่างไรก็ดี บสส.ยังมีนโยบายเพิ่มสัดส่วนการขายสินทรัพย์รายย่อยจาก 20% เป็น 50% รวมทั้งคัดสินทรัพย์คอนโดเพื่อเข้าร่วมโครงการประชารัฐ เช่น โครงการเอื้อประชาคอนโดทาวน์ ลาดพร้าว ประมาณ 40 ยูนิต ราคาประมาณ 3 แสนบาท และเอ็มที คอนโดมิเนียม รังสิต คลอง 3-4 ประมาณ 30 ยูนิต ราคาประมาณ 2 แสนบาท รวมถึงคัดสินทรัพย์อื่นอีก 60 รายการ มาให้ผ่อนไม่มีดอกเบี้ยนาน 12 เดือน